Ričardas Jakutis

**Ričardas Jakutis** (g. 1952 m. vasario 15 d. Šiauliuose) – Lietuvos publicistas, eseistas, vertėjas, buvęs kunigas.

## Biografija
1969 m. baigė Šiaulių J. Janonio vidurinę mokyklą. Studijavo Lietuvos žemės ūkio akademijos Hidromelioracijos fakultete. Vienas pirmųjų Lietuvos didžėjų bei Lietuvos žemės ūkio akademijos Hidromelioracijos fakulteto estradinio ansamblio konferansjė. Rašė lietuviškus tekstus estradinėms dainoms. Kurį laiką gyveno Maskvoje. 1983 m. baigė Kauno kunigų seminariją.

1983–1997 m. Nemenčinės bažnyčios vikaras, klebonas. Nemenčinėje susidomėjo menu, tapo garsiu kolekcininku, išmoko lenkų kalbą. Su dar penkiais Lietuvos kunigais priklausė Taikos gynimo komitetui ir dar sovietmečiu su kitais komiteto nariais lankėsi Vokietijoje, Švedijoje, Kinijoje. 1992 m. įkūrė parapijinius namus „Vilties šeima“. Surinkta kolekcija buvo bemaž didžiausia iš privačių lietuvių dailininkų kolekcijų. Surengtos parodos Osle (Norvegija), Sopote (Lenkija), įvairiuose Vokietijos miestuose, rengiamos kasmetinės parodos „Arkos“ galerijoje (Vilnius). Kolekciją buvo galima apžiūrėti Nemenčinės parapijos namuose. Parapijos namų salėje ir Nemenčinės bažnyčioje vyko koncertai, poezijos vakarai, susitikimai su žymiais žmonėmis. 1994 m. pradėjo statyti Parapinį centrą su senelių ir vaikų našlaičių globos namais. Už finansinius nusižengimus statant šį centrą Vilniaus miesto 2-ajame apylinkės teisme nuteistas kalėti pusseptintų metų, konfiskuojant jo turtą. 2004 m. bausmę pavyko sutrumpinti iki vienerių metų ir aštuonių mėnesių. Paveikslų ir knygų kolekcijos, nebaigtas statyti Parapinis centras areštuoti ir aukcione parduoti skolų padengimui. Dalį įkalinimo laiko praleido Šiaulių tardymo izoliatoriuje-kalėjime, kur dirbo bibliotekininku. Atsisakęs kunigystės nuo 1998 m. vėl gyvena Šiauliuose. 2005 m. vedė.

Regioninei spaudai rašo straipsnius ir komentarus, laikraščių „Šiaulių naujienos“, „Šiauliai plius“ apžvalgininkas. Šiaulių miesto kultūros centro „Laiptų galerija“ bendradarbis. Iš lenkų kalbos išvertė kun. M. Malinskio knygą apie Popiežių Joną Paulių II  „Pašaukė mane...“ ( 1990 m.) ir Karolio Vojtylos pjeses „Mūsų Viešpaties brolis“, „Priešais juvelyro parduotuvę“ (1993 m.). „Priešais juvelyro parduotuvę“ 1994 m. pastatyta Kauno menininkų namų dramos studijos (rež. R. Staliliūnaitė).

## Bibliografija
* Kun. Mečislovas Malinskis: Pašaukė mane... / iš lenkų klb. vertė Ričardas Jakutis. – Vilnius: Poligrafija, 1990. – 352 p. – ISBN 5-89942-571-7
* Maldynėlis. – Vilnius: ARBA, 1991. – 93 p.
* Karolis Voityla: Priešais juvelyro parduotuvę / iš lenkų klb. vertė Ričardas Jakutis. – Kaunas: Spindulys, 1993. – 49 p. – UDK 884 – 1, Vo – 52
* Parapijos namai / Vincas Červokas, Ričardas Jakutis. – Vilnius; Nemenčinė: Spauda, 1993. – 31 p.: iliustr.
* Gyvenimo palūkanos: pamąstymai ir nutikimai. – Vilnius: Alma littera, 1998. – 186 p. – ISBN 9986-02-574-5
* Prie arklių skėčiai neišskleidžiami. – Vilnius: Poli, 2001. – 231 p. – ISBN 9986-511-11-9
* Lietuvių dvasininkai kūrėjai: kūriniai, gyvenimai. – Vilnius: Poli, 2000. – 726 p.: portr. – ISBN 9986-511-10-0
* Tėvo Pijaus paslaptis: Tėvo Pijaus gyvenimas ir mintys. – Šiauliai, 2001. – 258 p. – ISBN 9955-507-09-8
* Lietus krypsta į kairę: esė rinkinys. – Vilnius: Grafija, 2009. – 205 p. – ISBN 978-9955-9342-7-1
* Apie save ir Lietuvos boksą / Vaclovas Peleckis (sud.). – Šiauliai: Saulės delta, 2009. – 254 p.: iliustr. – ISBN 978-9955-732-35-8
* Į vieną gyvenimą netelpantis / Antanas Krištopaitis (sud.). – Šiauliai: Saulės delta, 2011. – 335 p.: iliustr. – ISBN 978-9955-732-72-3
* Šiauliai: kūrėjai. Ketvirtas išmatavimas / Ričardas Jakutis, Oksana Laurutytė, Romualdas Urbonavičius. – Šiauliai: Saulės delta, 2011. – 199 p.: portr. – ISBN 978-9955-732-66-2
* Gyvenimas amžių sandūroje/ Edmundas Armoška (sud.). – Šiauliai: Saulės delta, 2015 – 268 p.: iliustr. – ISBN 978-609-8123-14-2

## Šaltiniai
# Ekskunigas Jakutis: „Vadinkite mane avantiūristu“
# Bankas ketina parduoti ekskunigo kolekciją, 2006-05-16
# Buvęs kunigas atplaukė į ramybės uostą, 2005-10-25
# Rašytojai: prozininkai, poetai, dramaturgai, vertėjai 

## Literatūra
* Ričardo Jakučio dailės kolekcija / redaktorius Stasys Lipskis. – Vilnius: Poli, 1992. – 112 p.: iliustr.
* Ričardo Jakučio dailės kolekcija: atvirukų rinkinys. – Vilnius: Poli, 1994. – 2 t.

## Nuorodos
* Ričardas Jakutis // Kauno diena, 2002-09-28
* Ričardas Jakutis // Šiaulių naujienos